વિસનગર પાલિકા પ્રમુખ પદેથી સવા વર્ષની ટર્મ પુરી થતા પ્રજ્ઞાબેન પટેલે ૧ લી માર્ચના રોજ કલેક્ટર સમક્ષ રાજીનામુ ધરી દીધુ હતુ. જે રાજીનામા સાથેજ પ્રમુખના મુખ્યત્વે બે દાવેદાર કોંગ્રેસના શકુન્તલાબેન પટેલ અને નૈનાબેન પટેલમાંથી કોણ પ્રમુખ બનશે તેની ચર્ચાઓ અને અટકળો શરૂ થઈ હતી. કલેક્ટરે તા.૨૪-૩ ના રોજ પ્રમુખની ચુંટણીનુ જાહેરનામુ પડ્યા બાદ પ્રમુખની ચુંટણીની તારીખ નજીક આવતાજ પ્રમુખના દાવેદાર શકુન્તલાબેન પટેલ પાસે ૧૭ થી ૧૮ સભ્યો છે. તો ક્યારેક ચર્ચાઓ થતી હતી કે નૈનાબેન પટેલ પાસે બહુમતી સભ્યો છે. સર્વ સંમતીથી કોંગ્રેસમાંથી પ્રમુખનુ એક નામ સુચવવા સંકલન સમીતીએ કોંગ્રેસના ૧૨ સભ્યોને તક આપી હતી. પરંતુ બન્ને મહિલા સભ્યો પ્રથમ દાવેદાર અને જીતના આશાવાદી હોવાથી ચુંટણી નિશ્ચીત બની હતી.